Here is a page extracted from Wikipedia that may contain CSS, HTML, and a lot of unformatted text.

Title: Salontā
Content: Salontā () - miests Kretingas rajuonė, abėpos Salonta opės (Mėnėjės intaka), 31 km i šiaurės rītus nu Kretinguos. Miests tor seniūnėjės statosa, tēpuogė īr Imbarės seniūnėjės cėntros. Miestė rondas Švč. Mergelės Marėjės Emėma i Dongo bažninčė (pabūdavuota 1911 m.), vēk trīs muokīklas: Salontū gimnazėjė, Salontū specialiuojė muokīkla (čė muokuomė vakā su nežīmio pruotėnio atsėlėkėmo) ė mena muokīkla (su mozėkas ė dailės skīrēs). Tēpuogė īr pašts, vakū daržielis, puolicėjes nuovada, lėguonėnė, koltūras cėntros, poliklėnėka, Salontū regijuonėnė parka dėrekcėjė, dvė aptiekas, dvė degalėnės, daugiau kāp 10 kreutuviū, dounas kepīkla, kelės smolkės individualės īmuonės.

Gamtuos paminklos - 4,8 m. apimtėis Salontū kaštuons. Miesta gamtininks M. Ivanauskas sava privateme sklīpė laika egzuotinius paukštius ė žvieris. Do kraštuotīras moziejā: muokīkluo ė prėvatemė A. Gaponavičiaus nomė.

Istuorėjė 

Salontā žėnuomė jau nu XVI a. Pėrma karta mėnavuojamė 1566 m. kāp Skėlundiū paluocē. Aple 1638-1640 m. Skėlondē pradietė vadintė Salontās. 1688 m. Salontā pavadėnamė miesto. Miestė iškėla dėdėkū Vainū, Guorskiū, Oginskiū paluocē. 1746 m. Augosts III leida čė rėngtė 4 prekīmetius 1833 m. mėstelie bova 1294 gīventuojā, 1897 m. - 2449.

XIX a. untruo pusie Salontūs pastatīts ondebs malūns, veik' pašta stuotes, aplė 80 kreutoviu, kelės smolkes dėrbtoves. 1906-1911 m. vagol švedū arkitekta Karla Eduarda Štrandmana pruojėkt bova pastatīta neogotėkėne plana dabartėnė bažninčė. Buokštū aukštis sėik aplė 70 m.

XIX - XX a. pėrmuo pusie Salontā bova valsčiaus cėntros. 1950-1959 m. - rajuona cėntros, nu 1959 m. - rajuonėne pavaldoma miests. Pu Untruoj' pasaulėnė kara Salontā gīventuojū skaičio nedaug teatsilėka nu dabartiniū rajuonū cėntrū, tokiū kap Skouds, Plungė, bet Salontūs nebova vīstuoma pramuonė, dėltuo miestielis beveik nesipliet'. 1993 m. tėis bovosio ondens malūno pastatīta užtvanka. Užtvankas ondens pluots aplė 5 ha.

1996 m. Salontā atšvėnt 440-uoses ėkorėma metėnes ė švėntes pruogo lėipas 2 d. bova patvirtintė miesta herbs ė vieleva, vuo pri senionėjes atidėngta skopltūra (autuorios L. Ruginis).

Pavadėnėma kilmie 

Salontū miesta varda kilmie aiški - susidar' iš opes Salonta (dešėnėsis Mėnėjes intaks), katras pru miest tek iš šiaures ritū i pėitvakarius, daugėskaitas.

Nūruodas 

 Seniūnėjės informacėjė
 Aplė Salontus
 Žemielapis
 Parapėjės istuorėjė
 Salontū gimnazėjė

Žemaitėjės miestā
Kretingas rajuona gīvenvėitės